ନିଖିଳେଶ ମିଶ୍ର ଜଣେ ଭାରତୀୟ ଓଡ଼ିଆ-ଭାଷୀ ସାହିତ୍ୟିକ ଓ ଚଳଚ୍ଚିତ୍ର ନିର୍ଦ୍ଦେଶକ । ସେ ତାଙ୍କର କବିତା, ଗପ, ପ୍ରବନ୍ଧ, ଉପନ୍ୟାସ, ସମାଲୋଚନା ଓ ଚିତ୍ରନାଟ୍ୟ ଲିଖନ ତଥା ଚଳଚ୍ଚିତ୍ରରେ ନିର୍ଦ୍ଦେଶନା ପାଇଁ ଜଣାଶୁଣା । ସେ ସତ୍ୟଜିତ ରାୟ ଫିଲ୍ମ ଓ ଟେଲିଭିଜନ ଇନଷ୍ଟିଟ୍ୟୁଟରେ ନିର୍ଦ୍ଦେଶନା ଓ ଚିତ୍ରନାଟ୍ୟ ବିଭାଗରେ ଅଧ୍ୟୟନରତ । ତାଙ୍କ ରଚିତ ଉଲ୍ଲେଖନୀୟ ରଚନା ମଧ୍ୟରେ କବିତା ସଂକଳନ କେହି ଜଣେ କେଜାଣି କେଉଁଠି  (୨୦୧୮) ଓ କବିଟିଏ ମରିଗଲା ପରେ  (୨୦୨୧) ଅନ୍ୟତମ  । କବିତା ନିମନ୍ତେ ସେତପସ୍ୟା ସମ୍ଭାବନା ପୁରସ୍କାର ଓ ତାଙ୍କର ୨୦୨୩ରେ ପ୍ରକାଶିତ ପ୍ରଥମ ପ୍ରବନ୍ଧ ସଂକଳନ ବାଧିଲା ଜାଣି କ୍ଷମା ନିମନ୍ତେ ସେ ପେନ୍‌ ଇନ୍‌ ବୁକ୍‌ ଯୁବ ଲେଖକ ପୁରସ୍କାର ୨୦୨୨ ପାଇଥିଲେ । ସେ ପୂର୍ବରୁ ଓଡ଼ିଶା ଫିଲ୍ମ ଡେଭେଲପମେଣ୍ଟ କର୍ପୋରେସନ ବୃତ୍ତି ମଧ୍ୟ ପାଇଥିଲେ । ସଂକ୍ଷିପ୍ତ ଜୀବନୀ ଓ ଶିକ୍ଷା ନିଖିଳେଶ, ଜଗତସିଂହପୁର ଜିଲ୍ଲାର ମହିରା ଗ୍ରାମର ବାସିନ୍ଦା । ସେ ଜଗତସିଂହପୁର ସରସ୍ୱତୀ ଶିଶୁମନ୍ଦିରରୁ ଦଶମ ଶ୍ରେଣୀ ପାସ କରିଥିଲେ । ସ୍ୱାମୀ ବିବେକାନନ୍ଦ ମେମୋରିଆଲ ସ୍ୱଂୟଶାସିତ ମହାବିଦ୍ୟାଳୟରୁ ସେ +୨ ବିଜ୍ଞାନ ଶିକ୍ଷା ସମାପ୍ତ କରିଥିଲେ । ଏହି ପରୀକ୍ଷାରେ ସମଗ୍ର ଓଡ଼ିଶାରେ ଦ୍ୱିତୀୟ ସ୍ଥାନ ଅଧିକାର କରିଥିଲେ । ପରେ ସେ ଏନ ଆଇଟି ରାଉରକେଲାରେ ଇଞ୍ଜିନିୟରିଂ ଶିକ୍ଷା ଗ୍ରହଣ କରିବା ପାଇଁ ନାମ ଲେଖାଇଥିଲେ କିନ୍ତୁ ପ୍ରଥମ ବର୍ଷରେ ହିଁ, ସେ ଇଞ୍ଜିନିୟରିଂ ଶିକ୍ଷା ଛାଡ଼ିଦେଇଥିଲେ । ପରେ ସେ ରେଭେନ୍ସା ବିଶ୍ୱବିଦ୍ୟାଳୟରୁ ଇଂରାଜୀରେ ସ୍ନାତକ, ଜବାହରଲାଲ ନେହେରୁ ବିଶ୍ୱବିଦ୍ୟାଳୟରୁ ଇଂରାଜୀରେ ସ୍ନାତକୋତ୍ତର ଶିକ୍ଷା ସମାପ୍ତ କରିଥିଲେ । +୨ ପଢ଼ିବା ସମୟରେ ସେ କମ୍ୟୁନିଟି ରେଡ଼ିଓରେ ଉପସ୍ଥାପକ ଭାବରେ ଓ ରେଭେନ୍ସା ବିଶ୍ୱବିଦ୍ୟାଳୟରେ ପଢ଼ିବା ସମୟରେ ଆକାଶବାଣୀ କଟକର ଯୁବବାଣୀ କାର୍ଯ୍ୟକ୍ରମରେ ଉପସ୍ଥାପକ ଭାବେ କାର୍ଯ୍ୟ କରିଥିଲେ । ବର୍ତ୍ତମାନ ସେ କଲିକତାସ୍ଥିତ ସତ୍ୟଜିତ ରାୟ ଫିଲ୍ମ ଏବଂ ଟେଲିଭିଜନ ଅନୁଷ୍ଠାନରେ ନିର୍ଦ୍ଦେଶନା ଓ ପଟ୍ଟକଥା ଲିଖନ ଉପରେ ଅଧ୍ୟୟନ କରୁଛନ୍ତି ।